### NN 18/2018 (23.2.2018.), Odluka o izmjenama i dopunama Odluke o nazivima i uvjetima za radna mjesta, poslovima koji se na njima obavljaju te koeficijentima složenosti poslova u Ustavnom sudu Republike Hrvatske

USTAVNI SUD REPUBLIKE HRVATSKE

388

Na temelju članka 17. stavka 2. točke 1. Poslovnika Ustavnog suda Republike Hrvatske (»Narodne novine« broj 83/14. – pročišćeni tekst i 2/15.), a u vezi s člankom 2. stavkom 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), 21. veljače 2018. godine, donosim

ODLUKU

O IZMJENAMA I DOPUNAMA ODLUKE O NAZIVIMA I UVJETIMA ZA RADNA MJESTA, POSLOVIMA KOJI SE NA NJIMA OBAVLJAJU TE KOEFICIJENTIMA SLOŽENOSTI POSLOVA U USTAVNOM SUDU REPUBLIKE HRVATSKE

I.

U Odluci o nazivima i uvjetima za radna mjesta, poslovima koji se na njima obavljaju te koeficijentima složenosti poslova u Ustavnom sudu Republike Hrvatske (»Narodne novine«, broj 102/14., 117/14., 18/16., 81/16. i 117/17.) u Prilogu 1. »Nazivi radnih mjesta u Ustavnom sudu, potrebni stručni uvjeti za raspored na radna mjesta, broj potrebnih savjetnika i drugih službenika i namještenika te koeficijenti složenosti poslova«, brišu se crte koje razdvajaju redove pod rednim brojevima B.a.1.2., B.a.1.3., B.a.1.4 i B.a.1.5 u stupcu »Broj izvršitelja«.

U redu pod rednim brojem B.a.2.4., u stupcu »Naziv radnog mjesta« riječi: »viši ustavnosudski referent« zamjenjuju se riječima: »stručni suradnik«, u stupcu »Opći i posebni stručni uvjeti« brišu se riječi: »ili 1) srednja stručna sprema, 2) najmanje pet godina radnog iskustva na odgovarajućim poslovima, 3) osposobljenost za rad na računalu.« i u stupcu »Koeficijent složenosti«, broj: »1,381« zamjenjuje se brojem: »1,657«.

U redu pod rednim brojem B.a.4.1., u stupcu »Koeficijent složenosti« broj: »3,716« zamjenjuje se brojem: »4,067«.

Iza reda pod rednim brojem B.a.4.1. dodaje se novi red s rednim brojem B.a.4.1.a koji u stupcu »Naziv radnog mjesta« glasi: »viši ustavnosudski savjetnik – mentor«, u stupcu »Opći i posebni stručni uvjeti« glasi: »kao i B.a.1.2.«, u stupcu »Broj izvršitelja« glasi: »5 (ukupno B.a. 4.1.a 4.2. 4.3.)« i u stupcu »Koeficijent složenosti« glasi: »3,556«.

U redu pod rednim brojem B.a.4.2., u stupcu »Broj izvršitelja« briše se broj: »3« i riječi: »(ukupno B.a. 4.2. 4.3.)«.

Briše se crta koje razdvaja redove pod rednim brojevima B.a.4.1.a i B.a.4.2. u stupcu »Broj izvršitelja«.

II.

U Prilogu 2. »Nazivi radnih mjesta u Ustavnom sudu s opisom poslova i zadaća«, u rednom broju B.a.4.1., stupcu »Opis poslova i zadaća«, iza riječi: »pred ESLJP);« dodaju se riječi: »provjera usklađenosti prijedloga ustavnosudskih odluka i rješenja koji se iznose na sjednice Suda s praksom Ustavnog suda i prihvaćenim pravnim standardima, sa zaključcima stručnog sastanka i kolegija sudaca te s nomotehničkim standardima i pravilima;«.

Iza rednog broja B.a.4.1. dodaje se novi red s rednim brojem B.a.4.1.a koji u stupcu »Naziv radnog mjesta« glasi: »viši ustavnosudski savjetnik – mentor« i u stupcu »Opis poslova i zadaća« glasi: »Poslovi iz članka 83. Poslovnika; stručni poslovi vezani uz ustavnosudsku praksu po nalogu sjednice vijeća ili voditelja Centra (osobito analiza ustavnosudske prakse, pravnih propisa te prakse domaćih i međunarodnih sudova i drugih tijela i priprema materijala o ustavnosudskoj praksi za sjednice i stručne sastanke sudaca, te za očitovanja Uredu zastupnika RH pred ESLJP); stručna i organizacijska priprema sjednica vijeća i vođenje zapisnika; opredmećivanje i tematsko kategoriziranje odluka Ustavnog suda za objavu na službenoj internetskoj stranici Ustavnog suda (dvojezično); pružanje stručne pomoći sucima i savjetnicima pri obradi predmeta o ustavnosudskoj praksi; izrada godišnjeg izdanja »Izbora odluka Ustavnog suda«; obrada složenih ustavnosudskih predmeta u opsegu koji određuje predsjednik Ustavnog suda; drugi stručni poslovi po nalogu voditelja Centra.«.

III.

Ova odluka stupa na snagu osmoga dana od dana objave u »Narodnim novinama«.

Broj: SuT-A-2/2018

Zagreb, 21. veljače 2018.

Predsjednik
 dr. sc. Miroslav Šeparović, v. r.